**ชื่อผลงานนวัตกรรม : การศึกษาการตั้งครรภ์ไม่พึงประสงค์ของวัยรุ่นในอำเภอหนองกุงศรี จังหวัดกาฬสินธุ์**

**ชื่อเจ้าของผลงาน :** นางสาวจุฑารัตน์ แก้วจันดา

**ผู้นำเสนอผลงาน** : นางสาวจุฑารัตน์ แก้วจันดา ตำแหน่ง นักวิชาการสาธารณสุข

**สถานที่ติดต่อ** : สาธารณสุขอำเภอหนองกุงศรี Tel : 094-6422266E-mail : iaemjutharat@gmail.com

**บทคัดย่อ**

การตั้งครรภ์ในวัยรุ่นเป็นปัญหาสาธารณสุขที่สำคัญมากในปัจจุบัน ที่ส่งผลต่อสุขภาพมารดาและทารก รวมทั้งยังมีผลกระทบทางด้านสังคมและเศรฐกิจ ปัญหาครอบครัว การศึกษา จากความสำคัญดังกล่าวประกอบกับ สถานการณ์การตั้งครรภ์ในวัยรุ่นในพื้นที่อำเภอหนองกุงศรียังไม่ลดลงตามเป้าหมายที่กำหนดและกลุ่มวัยรุ่นอายุไม่เกิน 18 ปีเป็นช่วงอายุที่ควรอยู่ในวัยเรียน ซึ่งจะส่งต่อไปยังกลุ่มวัยทำงานที่มีศักยภาพสามารถเป็นที่พึ่งพิงแก่ประชากรกลุ่มอื่นๆ ผู้วิจัยจึงการศึกษาการตั้งครรภ์ไม่พึงประสงค์ของวัยรุ่นในพื้นที่อำเภอหนองกุงศรี เพื่อเข้าใจการดำเนินชีวิตของวัยรุ่นตั้งครรภ์ไม่พึงประสงค์เพื่อรวบรวมองค์ประกอบที่เกี่ยวข้องกับการตั้งครรภ์ที่ไม่พึงประสงค์ของวัยรุ่นซึ่งประกอบด้วย ความรู้ เรื่องเพศศึกษาและการคุมกำเนิด ทัศนคติต่อการตั้งครรภ์ในวัยรุ่นการมีเพศสัมพันธ์ในวัยรุ่น การเลี้ยงดูหรือได้รับคำแนะนำจากผู้ปกครองพฤติกรรมเสี่ยงทางเพศ เศรษฐกิจ ครอบครัว สังคมสิ่งแวดล้อม เพื่อนำผลการศึกษาไปใช้ในการวางแผนพัฒนาแนวทางการป้องกันแก้ไขปัญหาในพื้นที่และนำไปสู่การส่งเสริมพัฒนาคุณภาพชีวิตของมารดาวัยรุ่น ดังกล่าวให้สามารถดำรงชีวิตอย่างมีคุณภาพ เป็นการวิจัยเชิงคุณภาพ (Qualitative Research) รวบรวมข้อมูลจาก กลุ่มหญิงวัยรุ่นอายุไม่เกิน 18 ปีที่ตั้งครรภ์ไม่พึงประสงค์และมารับบริการฝากครรภ์ที่โรงพยาบาลหนองกุงศรี ในช่วงเดือน ตุลาคม 2561 – มีนาคม 2562 จำนวน 16 คน โดยใช้แบบสัมภาษณ์เชิงลึกเป็นรายบุคคล(Individual depth interview) โดยแบบสัมภาษณ์ประกอบไปด้วย ข้อมูลทั่วไปของกลุ่มตัวอย่าง องค์ประกอบที่เกี่ยวข้องกับการตั้งครรภ์ไม่พึงประสงค์ของวัยรุ่น การดำเนินชีวิตของวัยรุ่นที่ตั้งครรภ์ไม่พึงประสงค์วิเคราะห์ข้อมูล โดยการวิเคราะห์เนื้อหา

ผลการศึกษา การตั้งครรภ์ไม่พึงประสงค์ของวัยรุ่นในอำเภอหนองกุงศรี จังหวัดกาฬสินธุ์ พบว่าวัยรุ่นตั้งครรภ์เฉลี่ยอายุประมาณ 16 ปี อายุต่ำสุด 14 ปีสูงสุด 18 ปี ส่วนใหญ่จบชั้นมัธยมศึกษาปีที่ 3 ระดับการศึกษาสูงสุดชั้นมัธยมศึกษาปีที่ 6 การศึกษาต่ำสุดระดับชั้นประถมศึกษาปีที่6 ส่วนใหญ่ไม่มีอาชีพและรายได้เป็นของ ตนเองสมาชิกในครอบครัวเฉลี่ย 6 คน อยู่ร่วมกันกับคู่รัก งานอดิเรก คือ ดูโทรทัศน์ องค์ประกอบที่เกี่ยวข้องกับการตั้งครรภ์ไม่พึงประสงค์1) วัยรุ่นขาดความรู้และความตระหนักในเรื่องเพศศึกษาและการคุมกำเนิด 2) ด้านทัศนคติ การถูกเนื้อต้องตัวและการมีแฟนเป็นเรื่องธรรมดา 3) การมีพฤติกรรมเสี่ยงเช่นการอยู่กันตามลำพังในที่ลับตา 4) ขาดความรักและความอบอุ่นและสภาพการเลี้ยงดูจากครอบครัว 5) สิ่งแวดล้อม สิ่งยั่วยุเข้าถึงได้ง่าย การดำเนินชีวิตของวัยรุ่นตั้งครรภ์ไม่พึงประสงค์รู้สึกเสียดายโอกาสในชีวิต ระยะตั้งครรภ์ ได้รับความช่วยเหลือจากครอบครัวพ่อแม่ ญาติและสามีทั้งด้านการดูแลสุขภาพและการเงิน ระยะหลังคลอดมีแผนจะศึกษาต่อให้จบและหางานทำ

คำสำคัญ : ตั้งครรภ์วัยรุ่น ตั้งครรภ์ไม่พึงประสงค์